title: 2007/824/ES: Rozhodnutie Rady z 8. novembra 2007 o uzavretí Dohody medzi Európskym spoločenstvom a Bývalou juhoslovanskou republikou Macedónsko o uľahčení udeľovania víz

text:
               19.12.2007

               SK

               Úradný vestník Európskej únie

               L 334/120

         ROZHODNUTIE RADY
   z 8. novembra 2007
   o uzavretí Dohody medzi Európskym spoločenstvom a Bývalou juhoslovanskou republikou Macedónsko o uľahčení udeľovania víz
   (2007/824/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 62 ods. 2 písm. b) body i) a ii) v spojení s článkom 300 ods. 2 prvým pododsekom prvou vetou a článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Komisia v mene Európskeho spoločenstva rokovala s Bývalou juhoslovanskou republikou Macedónsko o dohode o uľahčení udeľovania víz.

               (2)

               Dohoda bola podpísaná v mene Európskeho spoločenstva 18. septembra 2007 s výhradou jej možného neskoršieho uzatvorenia v súlade s rozhodnutím Rady prijatým 18. septembra 2007.

               (3)

               Dohoda by sa mala schváliť.

               (4)

               Dohodou sa zriaďuje spoločný výbor pre správu dohody, ktorý môže prijať svoj rokovací poriadok. V tomto prípade je vhodné ustanoviť zjednodušený postup prijatia pozície Spoločenstva.

               (5)

               V súlade s Protokolom o postavení Spojeného kráľovstva a Írska a Protokolom, ktorým sa začleňuje schengenské acquis do rámca Európskej únie, ktoré sú pripojené k Zmluve o Európskej únii a k Zmluve o založení Európskeho spoločenstva, Spojené kráľovstvo a Írsko sa nezúčastňujú na prijatí tohto rozhodnutia, a nie sú ním viazané ani nepodliehajú jeho uplatňovaniu.

               (6)

               V súlade s Protokolom o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na prijatí tohto rozhodnutia, a nie je ním viazané ani nepodlieha jeho uplatňovaniu,

         ROZHODLA TAKTO:
   Článok 1
   Dohoda medzi Európskym spoločenstvom a Bývalou juhoslovanskou republikou Macedónsko o uľahčení udeľovania víz sa týmto schvaľuje v mene Spoločenstva.
   Text dohody je pripojený k tomuto rozhodnutiu.
   Článok 2
   Predseda Rady vykoná oznámenie podľa článku 14 ods. 1 dohody (2).
   Článok 3
   Komisia, ktorej pomáhajú odborníci z členských štátov, zastupuje Spoločenstvo v spoločnom výbore odborníkov zriadenom podľa článku 12 dohody.
   Článok 4
   Pozíciu Spoločenstva v rámci spoločného výboru odborníkov v otázke prijatia jeho rokovacieho poriadku podľa článku 12 ods. 4 dohody prijme Komisia po porade s osobitným výborom vymenovaným Radou.
   Článok 5
   Toto rozhodnutie sa uverejní v Úradnom vestníku Európskej únie.

      V Bruseli 8. novembra 2007

            Za Radu

            predseda

         R. PEREIRA

      (1)  Stanovisko z 24. októbra 2007 (zatiaľ neuverejnené v úradnom vestníku).

      (2)  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.
   VÝMENA LISTOV
   Brussels, 18 September 2007
   Ms. Gordana Jankulovska,
   Minister of Interior of the former
   Yugoslav Republic of Macedonia.
   Dear Minister,
   We have the honour to propose that, if it is acceptable to your Government, this letter and your confirmation shall together take the place of signature of the Agreement between the European Community and the former Yugoslav Republic of Macedonia on the facilitation of the issuance of visas.
   The text of the aforementioned Agreement, herewith annexed, has been approved for signature by a decision of the Council of the European Union of today's date.
   Please accept, Minister, the assurance of our highest consideration.

      For the European Community

      Courtesy translation

   Brussels, 18 September 2007
   Dear Sirs,
   On behalf of the Government of the Republic of Macedonia I have the honour to acknowledge receipt of your letter dated 18th September 2007 regarding the signature of the Agreement between the Republic of Macedonia and the European Community on the facilitation of the issuance of visas, together with the attached text of the Agreement.
   I hereby declare that the Government of the Republic of Macedonia agrees with the provisions of the Agreement between the Republic of Macedonia and the European Community on the facilitation of the issuance of visas and considers the Agreement as being signed with this Exchange of Letters.
   However, I declare that the Republic of Macedonia does not accept the denomination used for my country in the above-referred documents, having in view that the constitutional name of my country is the Republic of Macedonia.
   Please accept, Sirs, the assurances of my highest consideration.

         Gordana Jankuloska

         Dr. Rui Carlos Pereira

      Minister of Internal Administration of the Republic of Portugal
      Council of the European Union

         Mr. Franco Frattini

      Vice-president of the European Commission

   Брисел, 18 септември 2007 година
   Почитувани Господа,
   Во името на Владата на Република Македонија имам чест да го потврдам приемот на Вашето писмо датирано на 18 септемвpи 2007 година, кое се однесува на потпишувањето на Спогодбата помеѓу Република Македониja и Европсkата Заедница за олеснување на издавањето визи, заедно со приложениот тeкст на Спогодбата.
   Изjавувам дека Владата на Република Македониjа е согласна со одредбите на Спогодбата помеѓу Република Македонија и Европската Заедница за олеснување на издавањето визи и смета дека со оваа размена на писма Спогодбата е потпишана.
   Сепак, изјавувам дека Република Македонија не ја прифаќа деноминацијата употребена за мојата земја во погоре наведените документи, имајќи предвид дека уставното име на мојата земја е Република Мakедонија.
   Пpимете ги Господа, изразите на моето највисоко почитување.

         Гордана Јанкулоска

         Г-дин Руи Карлос Переира

      Министеp за внатрешната администрација на Република
      Португалија Совет на Европската унија

         Г-дин Франко Фратини

      Потпретседател hа Европската комисија

   Brussels, 18 September 2007
   Ms. Gordana Jankulovska,
   Minister of Interior of the former
   Yuogoslav Republic of Macedonia.
   Dear Minister,
   We have the honour to acknowledge receipt of your letter of today's date.
   The European Community notes that the Exchange of Letters between the European Community and the Former Yugoslav Republic of Macedonia, which takes the place of signature of the Agreement between the European Community and the former Yugoslav Republic of Macedonia on the facilitation of the issuance of visas, has been accomplished and that this cannot be interpreted as acceptance or recognition by the European Community in whatever form or content of a denomination other than the „former Yugoslav Republic of Macedonia“.
   Please accept, Minister, the assurance of our highest consideration.

      For the European Community

   DOHODA
   medzi Európskym spoločenstvom a Bývalou juhoslovanskou republikou Macedónsko o uľahčení udeľovania víz
   EURÓPSKE SPOLOČENSTVO, ďalej len „Spoločenstvo“,
   a
   BÝVALÁ JUHOSLOVANSKÁ REPUBLIKA MACEDÓNSK,
   ďalej len „zmluvné strany“,
   SO ZRETEľOM na rozhodnutie Európskej rady z decembra 2005 udeliť Bývalej juhoslovanskej republike Macedónsko status kandidátskej krajiny;
   SO ZRETEľOM na Dohodu o stabilizácii a pridružení (DSP) medzi Európskym spoločenstvom a Bývalou juhoslovanskou republikou Macedónsko, ktorá bola podpísaná v apríli 2001 a nadobudla platnosť 1. apríla 2004 a ktorou sa v súčasnosti spravujú vzťahy s Bývalou juhoslovanskou republikou Macedónsko;
   OPÄTOVNE POTVRDZUJÚC úmysel úzko spolupracovať v rámci existujúcich štruktúr DSP na liberalizácii vízového režimu medzi Bývalou juhoslovanskou republikou Macedónsko a Európskou úniou v súlade so závermi summitu EÚ – západný Balkán, ktorý sa uskutočnil 21. júna 2003 v Solúne (Thessaloniki);
   UZNÁVAJÚC pokrok, ktorý dosiahla Bývalá juhoslovanská republika Macedónsko v oblasti spravodlivosti, slobody a bezpečnosti, a to najmä pokiaľ ide o migráciu, vízovú politiku, správu hraníc a bezpečnosť dokladov;
   ŽELAJÚC SI, ako prvý konkrétny krok na ceste k bezvízovému režimu, rozvíjať medziľudské vzťahy ako dôležitú podmienku trvalého rozvoja hospodárskych, humanitárnych, kultúrnych, vedeckých a iných vzťahov uľahčením udeľovania víz občanom Bývalej juhoslovanskej republiky Macedónsko,
   MAJÚC NA PAMÄTI, že všetci občania EÚ sú oslobodení od vízovej povinnosti pri cestách do Bývalej juhoslovanskej republiky Macedónsko, ktorých dĺžka neprekračuje 90 dní, alebo pri tranzite cez územie Bývalej juhoslovanskej republiky Macedónsko,
   UZNÁVAJÚC, že ak by Bývalá juhoslovanská republika Macedónsko opätovne zaviedla pre občanov EÚ vízovú povinnosť, uplatňovali by sa automaticky na základe reciprocity na občanov EÚ rovnaké uľahčenia, ktoré sú v súlade s touto dohodou priznané občanom Bývalej juhoslovanskej republiky Macedónsko,
   UZNÁVAJÚC, že uľahčenie udeľovania víz by nemalo viesť k nelegálnemu prisťahovalectvu a venujúc osobitnú pozornosť bezpečnosti a readmisii,
   BERÚC DO ÚVAHY Protokol o postavení Spojeného kráľovstva a Írska a Protokol, ktorým sa začleňuje schengenské acquis do rámca Európskej únie, ktoré sú pripojené k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Spojené kráľovstvo ani na Írsko,
   BERÚC DO ÚVAHY Protokol o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Dánske kráľovstvo,
   SA DOHODLI TAKTO:
   Článok 1
   Účel a rozsah uplatňovania
   1.   Účelom tejto dohody je uľahčenie udeľovania víz občanom Bývalej juhoslovanskej republiky Macedónsko na predpokladaný pobyt, ktorého plánovaná dĺžka za obdobie 180 dní nepresiahne 90 dní.
   2.   Ak by Bývalá juhoslovanská republika Macedónsko opätovne zaviedla pre občanov EÚ alebo určité kategórie občanov EÚ vízovú povinnosť, uplatňovali by sa automaticky na základe reciprocity na dotknutých občanov EÚ rovnaké uľahčenia, ktoré sú v súlade s touto dohodou priznané občanom Bývalej juhoslovanskej republiky Macedónsko.
   Článok 2
   Všeobecné ustanovenia
   1.   Opatrenia na uľahčenie udeľovania víz ustanovené v tejto dohode sa vzťahujú na občanov Bývalej juhoslovanskej republiky Macedónsko len v tom prípade, ak nie sú oslobodení od vízovej povinnosti na základe právnych predpisov Spoločenstva alebo členských štátov alebo na základe tejto dohody alebo iných medzinárodných dohôd.
   2.   Na otázky, ktoré nie sú upravené v ustanoveniach tejto dohody, napríklad zamietnutie udelenia víza, uznávanie cestovných dokladov, preukazovanie primeraných prostriedkov na pokrytie životných nákladov, odmietnutie vstupu alebo opatrenia súvisiace s vyhostením, sa uplatňujú vnútroštátne právne predpisy Bývalej juhoslovanskej republiky Macedónsko alebo členských štátov alebo právne predpisy Spoločenstva.
   Článok 3
   Vymedzenie pojmov
   Na účely tejto dohody:

               a)

               „členský štát“ je každý členský štát Európskej únie, okrem Dánskeho kráľovstva, Írskej republiky a Spojeného kráľovstva;

               b)

               „občan Európskej únie“ je štátny príslušník členského štátu, ako je vymedzený v písmene a);

               c)

               „občan Bývalej juhoslovanskej republiky Macedónsko“ je osoba, ktorá má štátne občianstvo Bývalej juhoslovanskej republiky Macedónsko;

               d)

               „vízum“ je oprávnenie vydané členským štátom alebo rozhodnutie prijaté týmto štátom, ktoré je potrebné na:

                           —

                           vstup na účel pobytu v tomto členskom štáte alebo vo viacerých členských štátoch, ktorého plánovaná celková dĺžka nepresahuje 90 dní,

                           —

                           vstup na účel tranzitu cez územie tohto členského štátu alebo viacerých členských štátov.

               e)

               „osoba oprávnene sa zdržiavajúca na území“ je občan Bývalej juhoslovanskej republiky Macedónsko, ktorý je na základe právnych predpisov Spoločenstva alebo vnútroštátnych právnych predpisov oprávnený alebo spôsobilý na pobyt na území členského štátu v dĺžke viac ako 90 dní.

         Článok 4
   Písomný doklad potvrdzujúci účel cesty
   1.   Na preukázanie účelu cesty na územie druhej zmluvnej strany sú pre uvedené kategórie občanov Bývalej juhoslovanskej republiky Macedónsko postačujúce tieto doklady:

               a)

               pre žiakov, študentov stredných škôl a univerzít, študentov postgraduálneho štúdia a sprevádzajúcich učiteľov, ktorí cestujú na účely štúdia alebo vzdelávacích školení, a to aj v rámci výmenných programov a iných vzdelávacích alebo školských aktivít:

                           —

                           písomná žiadosť alebo osvedčenie o zápise od hostiteľskej univerzity, vysokej školy alebo školy alebo študentský preukaz alebo osvedčenie o zapísaných predmetoch;

               b)

               pre účastníkov vedeckých, výskumných, kultúrnych a umeleckých aktivít vrátane univerzitných a iných výmenných programov:

                           —

                           písomná žiadosť hostiteľskej organizácie o účasť na týchto aktivitách;

               c)

               pre zástupcov organizácií občianskej spoločnosti, ktorí cestujú na účely vzdelávacích školení, seminárov, konferencií, a to aj v rámci výmenných programov:

                           —

                           písomná žiadosť vyhotovená hostiteľskou organizáciou, potvrdenie o tom, že osoba zastupuje organizáciu občianskej spoločnosti a osvedčenie o zriadení danej organizácie z príslušného registra vydané štátnym orgánom v súlade s vnútroštátnymi právnymi predpismi;

               d)

               pre novinárov:

                           —

                           osvedčenie alebo iný doklad vydaný profesijnou organizáciou, ktoré preukazujú, že dotknutá osoba je kvalifikovaným novinárom a doklad vydaný jej zamestnávateľom, ktorý potvrdzuje, že účelom cesty je výkon novinárskej práce;

               e)

               pre účastníkov medzinárodných športových podujatí a ich odborný sprievod:

                           —

                           písomná žiadosť hostiteľskej organizácie: príslušných orgánov, národných športových federácií alebo národných olympijských výborov členských štátov;

               f)

               pre podnikateľov a zástupcov obchodných organizácií:

                           —

                           písomná žiadosť hostiteľskej právnickej osoby alebo spoločnosti, alebo zastúpenia alebo pobočky takejto právnickej osoby alebo spoločnosti, štátnych alebo miestnych orgánov členských štátov alebo organizačných výborov obchodných a priemyselných výstav, konferencií a sympózií organizovaných na území členských štátov;

               g)

               pre príslušníkov slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov:

                           —

                           písomná žiadosť hostiteľskej organizácie potvrdzujúca, že dotknutá osoba sa zúčastňuje na podujatí;

               h)

               pre účastníkov oficiálnych výmenných programov organizovaných partnerskými obcami a mestami:

                           —

                           písomná žiadosť vedúceho predstaviteľa správy/starostu týchto obcí a miest;

               i)

               pre vodičov poskytujúcich služby medzinárodnej nákladnej a osobnej dopravy na územie členských štátov vo vozidlách registrovaných v Bývalej juhoslovanskej republike Macedónsko;

                           —

                           písomná žiadosť združenia dopravcov Bývalej juhoslovanskej republiky Macedónsko poskytujúcich služby v oblasti medzinárodnej cestnej dopravy, v ktorej sa uvádza účel, trvania a periodicita ciest;

               j)

               pre členov vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;

                           —

                           písomná žiadosť príslušnej železničnej spoločnosti Bývalej juhoslovanskej republiky Macedónsko, v ktorej sa uvádza účel, trvanie a periodicita ciest;

               k)

               pre blízkych príbuzných – manželov/manželky, deti (vrátane osvojených), rodičov (vrátane opatrovníkov), starých rodičov a vnukov/vnučky navštevujúcich občanov Bývalej juhoslovanskej republiky Macedónsko s legálnym pobytom na území členských štátov:

                           —

                           písomná žiadosť hostiteľskej osoby;

               l)

               pre predstaviteľov náboženských spoločenstiev:

                           —

                           písomná žiadosť náboženského spoločenstva registrovaného v Bývalej juhoslovanskej republike Macedónsko, v ktorej sa uvádza účel, trvanie a periodicita ciest;

               m)

               pre osoby cestujúce zo zdravotných dôvodov a osoby, ktoré ich musia sprevádzať:

                           —

                           úradný doklad zdravotníckeho zariadenia potvrdzujúci nevyhnutnosť lekárskeho ošetrenia v tomto zariadení a potrebu, aby bola osoba sprevádzaná a doklad o dostatočných finančných prostriedkoch na úhradu tohto lekárskeho ošetrenia;

               n)

               pre osoby zúčastňujúce sa na pohrebných obradoch:

                           —

                           úradný doklad potvrdzujúci úmrtie, ako aj rodinný alebo iný vzťah medzi žiadateľom a zosnulým;

               o)

               pre členov oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov:

                           —

                           list vyhotovený orgánom Bývalej juhoslovanskej republiky Macedónsko potvrdzujúci, že žiadateľ je členom jej delegácie cestujúcej na územie druhej zmluvnej strany s cieľom zúčastniť sa uvedených podujatí, s pripojenou kópiou oficiálneho pozvania;

               p)

               pre osoby cestujúce na turistické účely:

                           —

                           osvedčenie alebo poukaz od cestovnej kancelárie alebo organizátora zájazdov akreditovaných členskými štátmi v rámci miestnej konzulárnej spolupráce, ktoré potvrdzujú rezerváciu organizovaného zájazdu.;

               q)

               pre návštevníkov vojenských a civilných cintorínov.

                           —

                           úradný doklad potvrdzujúci existenciu a udržiavanie hrobu, ako aj rodinný alebo iný vzťah medzi žiadateľom a pochovaným;

         2.   Písomná žiadosť uvedená v odseku 1 tohto článku obsahuje tieto údaje:

               a)

               v prípade pozvanej osoby: meno a priezvisko, dátum narodenia, pohlavie, občianstvo, číslo dokladu totožnosti, čas a účel cesty, počet vstupov a podľa potreby mená manžela/manželky a detí cestujúcich spolu s pozvanou osobou;

               b)

               v prípade pozývajúcej osoby: meno, priezvisko a adresa alebo

               c)

               v prípade pozývajúcej právnickej osoby, spoločnosti alebo organizácie: úplný názov a adresa a

                           —

                           ak žiadosť vystavila organizácia, meno a funkcia osoby, ktorá žiadosť podpísala;

                           —

                           ak je pozývajúcou osobou právnická osoba alebo spoločnosť, alebo kancelária alebo pobočka takejto právnickej osoby alebo spoločnosti so sídlom na území členského štátu, registračné číslo, ktoré sa vyžaduje podľa vnútroštátnych právnych predpisov dotknutého členského štátu.

         3.   Pre kategórie osôb uvedené v odseku 1 tohto článku sa všetky kategórie víz udeľujú uľahčeným postupom bez toho, aby sa vyžadovalo ďalšie odôvodnenie, pozvanie alebo potvrdenie týkajúce sa účelu cesty.
   Článok 5
   Udeľovanie víz na viac vstupov
   1.   Diplomatické misie a konzulárne úrady členských štátov udeľujú víza na viac vstupov s platnosťou až päť rokov týmto kategóriám osôb:

               a)

               členom národnej vlády, parlamentu, ústavného súdu, najvyššieho súdu, súdnej rady a rady štátnych zástupcov, ak nie sú oslobodení od vízovej povinnosti podľa tejto dohody, pri výkone ich funkcie, s platnosťou víza obmedzenou na ich funkčné obdobie, ak je kratšie ako päť rokov;

               b)

               stálym členom oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko pravidelne zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov:

               c)

               manželom/manželkám a deťom (vrátane osvojených), mladším ako 21 rokov, alebo nezaopatreným deťom a rodičom (vrátane opatrovníkov), ktorí navštevujú občanov Bývalej juhoslovanskej republiky Macedónsko oprávnene sa zdržiavajúcich na území členských štátov, s platnosťou víza obmedzenou na dobu platnosti ich povolenia na pobyt;

               d)

               podnikateľom a zástupcom obchodných organizácií, ktorí pravidelne cestujú do členských štátov;

               e)

               novinárom;

               f)

               predstaviteľom náboženských spoločenstiev registrovaných v Bývalej juhoslovanskej republike Macedónsko, ktorí pravidelne cestujú do členských štátov.

         2.   Diplomatické misie a konzulárne úrady členských štátov udeľujú víza na viac vstupov s platnosťou až jeden rok týmto kategóriám osôb pod podmienkou, že počas predchádzajúceho roka im bolo udelené aspoň jedno vízum, ktoré využili v súlade s právnymi predpismi o vstupe a pobyte na území navštíveného štátu, a že žiadajú o vízum na viac vstupov odôvodnene:

               a)

               študentom a študentom postgraduálneho štúdia, ktorí pravidelne cestujú na účely štúdia alebo vzdelávacích školení, a to aj v rámci výmenných programov;

               b)

               účastníkom vedeckých, výskumných, kultúrnych a umeleckých aktivít vrátane univerzitných a iných výmenných programov, ktorí pravidelne cestujú do členských štátov;

               c)

               účastníkom medzinárodných športových podujatí a ich odbornému sprievodu;

               d)

               príslušníkom slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach a ktorí pravidelne cestujú do členských štátov;

               e)

               zástupcom organizácií občianskej spoločnosti, ktorí pravidelne cestujú do členských štátov na účely vzdelávacích školení, seminárov, konferencií, a to aj v rámci výmenných programov;

               f)

               účastníkom oficiálnych výmenných programov organizovaných partnerskými obcami a mestami;

               g)

               starostom a členom obecných a mestských zastupiteľstiev;

               h)

               vodičom poskytujúcim služby medzinárodnej nákladnej a osobnej dopravy na územie členských štátov vo vozidlách registrovaných v Bývalej juhoslovanskej republike Macedónsko;

               i)

               členom vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;

               j)

               osobám, ktoré musia cestovať pravidelne zo zdravotných dôvodov, a osobám, ktoré ich musia sprevádzať;

               k)

               členom oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko pravidelne zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov.

         3.   Diplomatické misie a konzulárne úrady členských štátov udeľujú víza na viac vstupov s platnosťou najmenej dva roky a najviac päť rokov kategóriám osôb uvedeným v odseku 2 tohto článku a iným osobám pod podmienkou, že počas predchádzajúceho roka využili jednoročné víza na viac vstupov v súlade s právnymi predpismi o vstupe a pobyte na území navštíveného štátu a že dôvody žiadosti o vízum na viac vstupov stále pretrvávajú.
   4.   Celková dĺžka pobytu osôb uvedených v odsekoch 1 až 3 tohto článku na území členských štátov za obdobie 180 dní nepresiahne 90 dní.
   Článok 6
   Poplatky za spracovanie žiadostí o víza
   1.   Poplatok za spracovanie žiadostí o víza pre občanov Bývalej juhoslovanskej republiky Macedónsko je 35 EUR.
   Výška uvedeného poplatku sa môže prehodnotiť v súlade s postupom stanoveným v článku 14 ods. 4.
   Ak by Bývalá juhoslovanská republika Macedónsko opätovne zaviedla pre občanov EÚ vízovú povinnosť, poplatok za vízum účtovaný Bývalou juhoslovanskou republikou Macedónsko nebude vyšší ako 35 EUR alebo ako dohodnutá suma, ak dôjde k prehodnoteniu poplatku v súlade s postupom stanoveným v článku 14 ods. 4.
   2.   Od poplatkov za spracovanie žiadosti o vízum sú oslobodené tieto kategórie osôb:

               a)

               blízki príbuzní – manželia/manželky, deti (vrátane osvojených), rodičia (vrátane opatrovníkov), starí rodičia a vnuci/vnučky občanov Bývalej juhoslovanskej republiky Macedónsko oprávnene sa zdržiavajúcich na území členských štátov;

               b)

               členovia oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov;

               c)

               členovia národnej vlády, parlamentu, ústavného súdu, najvyššieho súdu, súdnej rady a rady štátnych zástupcov, ak nie sú oslobodení od vízovej povinnosti podľa tejto dohody;

               d)

               starostovia a členovia obecných a mestských zastupiteľstiev;

               e)

               zdravotne postihnuté osoby a v prípade potreby osoba, ktorá ich sprevádza;

               f)

               osoby, ktoré predložili doklady preukazujúce nevyhnutnosť ich cesty z humanitárnych dôvodov vrátane naliehavého lekárskeho ošetrenia, ako aj osoba, ktorá pacienta sprevádza, alebo osoby, ktoré cestujú na pohreb blízkeho príbuzného alebo na návštevu vážne chorého blízkeho príbuzného;

               g)

               účastníci medzinárodných športových podujatí a ich odborný sprievod;

               h)

               účastníci vedeckých, výskumných, kultúrnych a umeleckých aktivít vrátane univerzitných a iných výmenných programov;

               i)

               účastníci oficiálnych výmenných programov organizovaných partnerskými obcami a mestami;

               j)

               novinári;

               k)

               dôchodcovia;

               l)

               vodiči poskytujúci služby medzinárodnej nákladnej a osobnej dopravy na územie členských štátov vo vozidlách registrovaných v Bývalej juhoslovanskej republike Macedónsko;

               m)

               členovia vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;

               n)

               zástupcovia organizácií občianskej spoločnosti, ktorí cestujú kvôli účasti na stretnutiach, seminároch, výmenných programoch alebo kurzoch odbornej prípravy;

               o)

               predstavitelia náboženských spoločenstiev registrovaných v Bývalej juhoslovanskej republike Macedónsko;

               p)

               príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov.

               q)

               žiaci, študenti, študenti postgraduálneho štúdia a sprevádzajúci učitelia, ktorí cestujú na účely štúdia alebo vzdelávacích školení, a to aj v rámci výmenných programov a iných vzdelávacích alebo školských aktivít:

               r)

               deti vo veku do šesť rokov.

         3.   Odchylne od odseku 1 Bulharsko a Rumunsko, ktoré sú viazané schengenským acquis, ale ešte nevydávajú schengenské víza, môžu oslobodiť od poplatkov za spracovanie žiadostí o krátkodobé vnútroštátne víza občanov Bývalej juhoslovanskej republiky Macedónsko, a to až do dňa plnej implementácie schengenského acquis v oblasti vízovej politiky, ktorý sa stanoví rozhodnutím Rady.
   Článok 7
   Lehoty na spracovanie žiadostí o víza
   1.   Diplomatické misie a konzulárne úrady členských štátov rozhodnú o žiadosti o udelenie víza do 10 kalendárnych dní odo dňa prijatia žiadosti a dokladov potrebných na udelenie víza.
   2.   Lehotu na rozhodnutie o žiadosti o vízum možno v individuálnych prípadoch predĺžiť až na 30 kalendárnych dní, najmä ak je potrebné ďalšie preskúmanie žiadosti.
   3.   Lehotu na rozhodnutie o žiadosti o vízum možno v naliehavých prípadoch skrátiť na dva pracovné dni alebo menej.
   Článok 8
   Odchod v prípade straty alebo odcudzenia dokladov
   Občania Európskej únie a Bývalej juhoslovanskej republiky Macedónsko, ktorí stratili doklady totožnosti alebo ktorým boli tieto doklady odcudzené počas ich pobytu na území Bývalej juhoslovanskej republiky Macedónsko alebo členských štátov, môžu toto územie opustiť bez víza alebo iného povolenia na základe platných dokladov totožnosti, ktoré ich oprávňujú na prekročenie hraníc, vydaných diplomatickými misiami alebo konzulárnymi úradmi členských štátov alebo Bývalej juhoslovanskej republiky Macedónsko.
   Článok 9
   Predĺženie platnosti víza v prípade mimoriadnych okolností
   Občanom Bývalej juhoslovanskej republiky Macedónsko, ktorí z dôvodu vyššej moci, humanitárnych, vážnych pracovných alebo osobných dôvodov nemôžu opustiť územie členských štátov v lehote stanovenej v ich vízach, sa platnosť víz bezplatne predĺži v súlade s právnymi predpismi platnými v hostiteľskom štáte o dobu, ktorá je potrebná na ich návrat do štátu trvalého pobytu.
   Článok 10
   Diplomatické pasy
   1.   Občania Bývalej juhoslovanskej republiky Macedónsko, ktorí sú držiteľmi platných diplomatických pasov, môžu vstupovať na územie členských štátov, opúšťať ho a prechádzať týmto územím bez víz.
   2.   Osoby uvedené v odseku 1 tohto článku sa môžu zdržiavať na území členských štátov najviac 90 dní za obdobie 180 dní.
   Článok 11
   Územná platnosť víz
   S výhradou vnútroštátnych pravidiel a predpisov týkajúcich sa národnej bezpečnosti členských štátov a s výhradou pravidiel EÚ týkajúcich sa víz s obmedzenou územnou platnosťou majú občania Bývalej juhoslovanskej republiky Macedónsko právo cestovať po území členských štátov za rovnakých podmienok ako občania Európskej únie.
   Článok 12
   Spoločný výbor pre správu dohody
   1.   Zmluvné strany zriadia spoločný výbor odborníkov (ďalej len „výbor“) zložený zo zástupcov Európskeho spoločenstva a Bývalej juhoslovanskej republiky Macedónsko. Spoločenstvo zastupuje Komisia Európskych spoločenstiev, ktorej pomáhajú odborníci z členských štátov.
   2.   Výbor plní najmä tieto úlohy:

               a)

               monitoruje vykonávanie tejto dohody (pravidelná výmena informácií vrátane údajov o počte udelených víz a o počte podaných a zamietnutých žiadostí o víza);

               b)

               navrhuje zmeny a doplnenia tejto dohody alebo dodatky k nej;

               c)

               urovnáva spory vyplývajúce z výkladu alebo uplatňovania ustanovení tejto dohody.

         3.   Výbor zasadá podľa potreby na žiadosť jednej zo zmluvných strán, najmenej však raz za rok.
   4.   Výbor prijme svoj rokovací poriadok.
   5.   Výbor informuje príslušné orgány zriadené v rámci dohody o stabilizácii a pridružení prostredníctvom pravidelného poskytovania údajov o vykonávaní tejto dohody.
   Článok 13
   Vzťah tejto dohody k dvojstranným dohodám medzi členskými štátmi a Bývalou juhoslovanskou republikou Macedónsko
   1.   Táto dohoda má odo dňa nadobudnutia platnosti prednosť pred ustanoveniami všetkých dvojstranných alebo viacstranných dohôd alebo dojednaní uzavretých medzi jednotlivými členskými štátmi a Bývalou juhoslovanskou republikou Macedónsko, pokiaľ ustanovenia uvedených dohôd alebo dojednaní upravujú otázky, ktoré sú predmetom úpravy v tejto dohode.
   2.   Ustanovenia dvojstranných dohôd alebo dojednaní medzi jednotlivými členskými štátmi a Bývalou juhoslovanskou republikou Macedónsko o oslobodení držiteľov služobných pasov od vízovej povinnosti, ktoré boli podpísané pred 1. januárom 2007, sa naďalej uplatňujú počas obdobia piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Bývalej juhoslovanskej republiky Macedónsko vypovedať uvedené dvojstranné dohody alebo pozastaviť ich uplatňovanie počas uvedeného obdobia piatich rokov.
   Článok 14
   Záverečné ustanovenia
   1.   Zmluvné strany ratifikujú alebo schvália túto dohodu v súlade so svojimi príslušnými postupmi. Dohoda nadobúda platnosť prvým dňom druhého mesiaca po dni, keď si zmluvné strany navzájom oznámia ukončenie uvedených postupov.
   2.   Odchylne od odseku 1 tohto článku táto dohoda nadobúda platnosť až v deň nadobudnutia platnosti dohody medzi Európskym spoločenstvom a Bývalou juhoslovanskou republikou Macedónsko o readmisii osôb, ak tento deň nastane až po dni stanovenom v odseku 1 tohto článku.
   3.   Táto dohoda sa uzaviera na dobu neurčitú. Možno ju vypovedať v súlade s odsekom 6 tohto článku.
   4.   Túto dohodu je možné zmeniť a doplniť písomnou dohodou zmluvných strán. Zmeny a doplnenia nadobúdajú platnosť po tom, ako si zmluvné strany navzájom oznámia ukončenie svojich vnútorných postupov nevyhnutných na tento účel.
   5.   Každá zo zmluvných strán môže úplne alebo sčasti pozastaviť uplatňovanie tejto dohody z dôvodu ochrany verejného poriadku, národnej bezpečnosti alebo verejného zdravia. Rozhodnutie o pozastavení uplatňovania dohody sa oznámi druhej zmluvnej strane najneskôr 48 hodín pred nadobudnutím jeho platnosti. Zmluvná strana, ktorá pozastavila uplatňovanie tejto dohody, bezodkladne informuje druhú zmluvnú stranu hneď, ako dôvody na pozastavenie pominú.
   6.   Každá zo zmluvných strán môže vypovedať túto dohodu na základe písomného oznámenia adresovaného druhej zmluvnej strane. Platnosť tejto dohody skončí po uplynutí 90 dní odo dňa uvedeného oznámenia.
   PRÍLOHA
   PROTOKOL K DOHODE O ČLENSKÝCH ŠTÁTOCH, KTORÉ NEUPLATŇUJÚ SCHENGENSKÉ ACQUIS V PLNOM ROZSAHU
   Členské štáty, ktoré sú viazané schengenským acquis, ale ešte neudeľujú schengenské víza, pričom čakajú na príslušné rozhodnutie Rady v tomto smere, udeľujú vnútroštátne víza, ktorých platnosť je obmedzená na ich vlastné územie.
   Tieto členské štáty môžu jednostranne uznať schengenské víza a povolenia na pobyt na účel tranzitu cez ich územie v súlade s rozhodnutím Európskeho parlamentu a Rady č. 895/2006/ES zo 14. júna 2006.
   Keďže rozhodnutie Európskeho parlamentu a Rady č. 895/2006 zo 14. júna 2006 sa nevzťahuje na Rumunsko ani na Bulharsko, Európska komisia predloží návrh podobných ustanovení, aby tieto krajiny mohli jednostranne uznať schengenské víza a povolenia na pobyt a iné podobné doklady vydané v iných členských štátoch, ktoré ešte nie sú v plnej miere začlenené do schengenského priestoru, na účel tranzitu cez ich územie.
   SPOLOČNÉ VYHLÁSENIE O PERSPEKTÍVE VZÁJOMNÉHO BEZVÍZOVÉHO REŽIMU
   V súlade so závermi summitu EÚ – západný Balkán, ktorý sa uskutočnil 21. júna 2003 v Solúne (Thessaloniki), opatrenia na uľahčenie udeľovania víz ustanovené v tejto dohode predstavujú prechodnú fázu na ceste k bezvízovému režimu pre občanov Bývalej juhoslovanskej republiky Macedónsko.
   Bezvízový režim pre občanov Bývalej juhoslovanskej republiky Macedónsko sa zavedie na základe pozitívneho hodnotenia výsledkov, ktoré krajina dosiahla pri implementácii príslušných reforiem, a v súlade s postupmi a kritériami stanovenými v nariadení Rady (ES) č. 539/2001 z 15. marca 2001.
   SPOLOČNÉ VYHLÁSENIE TÝKAJÚCE SA DÁNSKA
   Zmluvné strany berú na vedomie, že táto dohoda sa nevzťahuje na postupy udeľovania víz diplomatickými misiami a konzulárnymi úradmi Dánskeho kráľovstva.
   Za týchto okolností je žiaduce, aby orgány Dánska a Bývalej juhoslovanskej republiky Macedónsko bezodkladne uzavreli dvojstrannú dohodu o uľahčení udeľovania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Bývalou juhoslovanskou republikou Macedónsko.
   SPOLOČNÉ VYHLÁSENIE TÝKAJÚCE SA SPOJENÉHO KRÁĽOVSTVA A ÍRSKA
   Zmluvné strany berú na vedomie, že táto dohoda sa nevzťahuje na územie Spojeného kráľovstva a Írska.
   Za týchto okolností je žiaduce, aby orgány Spojeného kráľovstva, Írska a Bývalej juhoslovanskej republiky Macedónsko uzavreli dvojstranné dohody o uľahčení udeľovania víz.
   SPOLOČNÉ VYHLÁSENIE TÝKAJÚCE SA ISLANDU A NÓRSKA
   Zmluvné strany berú na vedomie úzky vzťah medzi Európskym spoločenstvom a Islandom a Nórskom, najmä na základe dohody z 18. mája 1999 o pridružení týchto krajín pri vykonávaní, uplatňovaní a rozvoji schengenského acquis.
   Za týchto okolností je žiaduce, aby orgány Nórska, Islandu a Bývalej juhoslovanskej republiky Macedónsko bezodkladne uzavreli dvojstranné dohody o uľahčení udeľovania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Bývalou juhoslovanskou republikou Macedónsko.
   SPOLOČNÉ VYHLÁSENIE TÝKAJÚCE SA ŠVAJČIARSKEJ KONFEDERÁCIE A LICHTENŠTAJNSKA
   (ak je potrebné)
   Ak dohoda medzi EÚ, ES a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis a protokoly k uvedenej dohode týkajúce sa Lichtenštajnska v čase ukončenia rokovaní s Bývalou juhoslovanskou republikou Macedónsko už nadobudli platnosť, doplní sa podobné vyhlásenie týkajúce sa Švajčiarska a Lichtenštajnska.
   SPOLOČNÉ VYHLÁSENIE O POPLATKOCH ZA SPRACOVANIE ŽIADOSTÍ O VÍZA
   Európske spoločenstvo berie na vedomie obavy Bývalej juhoslovanskej republiky Macedónsko týkajúce sa toho, že jej občanom sú udeľované schengenské víza s obmedzenou územnou platnosťou na jeden alebo viac členských štátov. Európske spoločenstvo tiež berie na vedomie žiadosť Bývalej juhoslovanskej republiky Macedónsko, že ich občanom, ktorí sú držiteľmi schengenských víz s obmedzenou územnou platnosťou na jeden alebo viac členských štátov, a ktorí potrebujú cestovať v rámci doby platnosti uvedených víz do členského štátu, ktorý nie je zahrnutý do územnej platnosti uvedeného víza, by sa nemali stanoviť poplatky za spracovanie druhej žiadosti o víza.
   Zmluvné strany považujú za potrebné opätovne sa zaoberať touto otázkou ako prioritnou vo výbore uvedenom v článku 12, po prijatí Kódexu Spoločenstva o vízach Európskym parlamentom a Radou, návrh ktorého sa touto otázkou zaoberá.
   VYHLÁSENIE EURÓPSKEHO SPOLOČENSTVA O PREHODNOTENÍ VÍZOVEJ POVINNOSTI PRE DRŽITEĽOV SLUŽOBNÝCH PASOV
   Keďže oslobodenie držiteľov služobných pasov od vízovej povinnosti na základe dvojstranných dohôd alebo dojednaní medzi jednotlivými členskými štátmi a Bývalou juhoslovanskou Republikou Macedónsko, ktoré boli podpísané pred 1. januárom 2007, sa naďalej uplatňuje len počas obdobia piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Bývalej juhoslovanskej republiky Macedónsko vypovedať uvedené dvojstranné dohody alebo pozastaviť ich uplatňovanie počas uvedeného obdobia piatich rokov, Európske spoločenstvo opätovne posúdi situáciu držiteľov služobných pasov najneskôr 2 roky po nadobudnutí platnosti tejto dohody s cieľom prípadnej zmeny a doplnenia dohody na tento účel v súlade s postupom stanoveným v článku 14 ods. 4
   VYHLÁSENIE EURÓPSKEHO SPOLOČENSTVA TÝKAJÚCE SA PRÍSTUPU ŽIADATEĽOV O VÍZA K INFORMÁCIÁM A HARMONIZÁCIE INFORMÁCIÍ O POSTUPOCH PRI UDEĽOVANÍ KRÁTKODOBÝCH VÍZ A O DOKLADOCH, KTORÉ SA PREDKLADAJÚ SPOLU SO ŽIADOSŤOU O KRÁTKODOBÉ VÍZA
   Uznávajúc dôležitosť transparentnosti pre žiadateľov o víza, Európske spoločenstvo pripomína, že návrh právneho predpisu o prepracovaní Spoločných konzulárnych pokynov týkajúcich sa víz pre diplomatické misie a konzulárne úrady, ktorý bol Európskou komisiou prijatý 19. júla 2006 a v súčasnosti je predmetom rokovaní medzi Európskym parlamentom a Radou, rieši otázku podmienok prístupu žiadateľov o víza k diplomatickým misiám a konzulárnym úradom členských štátov.
   Pokiaľ ide o informácie, ktoré sa majú poskytnúť žiadateľom o víza, Európske spoločenstvo sa domnieva, že by sa mali prijať primerané opatrenia:

               —

               vo všeobecnosti by sa pre žiadateľov o víza mali vypracovať základné informácie o postupoch a podmienkach pre podávanie žiadostí o víza a o platnosti udeľovaných víz.

               —

               Európske spoločenstvo vypracuje zoznam minimálnych požiadaviek s cieľom zabezpečiť, aby žiadateľom z Bývalej juhoslovanskej republiky Macedónsko boli poskytované zrozumiteľné a jednotné základné informácie a aby sa od nich vyžadovali v zásade rovnaké doklady.

         Uvedené informácie vrátane zoznamu cestovných kancelárií a organizátorov zájazdov akreditovaných v rámci miestnej konzulárnej spolupráce sa budú rozširovať širokej verejnosti (prostredníctvom informačných tabúľ konzulátov, letákov, internetových stránok atď.).
   Diplomatické misie a konzulárne úrady členských štátov organizačne zabezpečia, aby sa schôdzka na predloženie žiadosti o vízum a príslušných dokladov uskutočnila v primeranej lehote.
   Diplomatické misie a konzulárne úrady členských štátov poskytujú v jednotlivých prípadoch, a to najmä žiadateľom bona fide, informácie o existujúcich možnostiach uľahčenia udeľovania krátkodobých víz podľa schengenského acquis vrátane informácií o zjednodušení, pokiaľ ide o požadované doklady.
   POLITICKÉ VYHLÁSENIE BULHARSKA O MALOM POHRANIČNOM STYKU
   Bulharská republika vyjadruje svoje želanie začať rokovania o dvojstrannej dohode s Bývalou juhoslovanskou republikou Macedónsko na účely implementácie režimu malého pohraničného styku zavedeného nariadením Európskeho parlamentu a Rady (ES) č. 1931/2006 z 20. decembra 2006, ktorým sa ustanovujú pravidlá malého pohraničného styku na vonkajších pozemných hraniciach členských štátov a ktorým sa menia a dopĺňajú ustanovenia Schengenského dohovoru.
   VYHLÁSENIE EURÓPSKEHO SPOLOČENSTVA O UĽAHČENIACH PRE RODINNÝCH PRÍSLUŠNÍKOV
   Európske spoločenstvo berie na vedomie návrh Bývalej juhoslovanskej republiky Macedónsko rozšíriť vymedzenie pojmu rodinných príslušníkov, na ktorých by sa malo vzťahovať uľahčenie udeľovania víz, ako aj dôležitosť, ktorú Bývalá juhoslovanská republika Macedónsko prikladá uľahčeniu pohybu tejto kategórie osôb.
   S cieľom uľahčiť mobilitu väčšieho počtu osôb, ktoré majú rodinné väzby (najmä sestry a bratia a ich deti) s občanmi Bývalej juhoslovanskej republiky Macedónsko oprávnene sa zdržiavajúci na území členských štátov, Európske spoločenstvo vyzýva konzulárne úrady členských štátov, aby plne využívali možnosti, ktoré ponúka acquis communautaire, na uľahčenie udeľovania víz tejto kategórii osôb, a to najmä prostredníctvom zjednodušenia požiadaviek na písomné doklady požadované od žiadateľov, oslobodenia od manipulačných poplatkov a v náležitých prípadoch udeľovania víz na viac vstupov.


title: Rozhodnutie Rady z 20. apríla 2015, ktorým sa vymenúva člen správnej rady Európskeho úradu pre bezpečnosť potravín

text:
               29.4.2015

               SK

               Úradný vestník Európskej únie

               C 142/1

         ROZHODNUTIE RADY
   z 20. apríla 2015,
   ktorým sa vymenúva člen správnej rady Európskeho úradu pre bezpečnosť potravín
   (2015/C 142/01)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 25 ods. 1,
   so zreteľom na zoznam kandidátov, ktorý Rade predložila Európska komisia,
   so zreteľom na stanoviská Európskeho parlamentu,
   keďže:

               (1)

               Je mimoriadne dôležité zabezpečiť nezávislosť, vysokú vedeckú kvalitu, transparentnosť a efektívnosť Európskeho úradu pre bezpečnosť potravín (EFSA). Nevyhnutná je tiež spolupráca s členskými štátmi.

               (2)

               Jedna členka správnej rady EFSA, pani Valérie BADUEL, odstúpila. Mal by byť preto vymenovaný nový člen na obdobie do konca jej funkčného obdobia.

               (3)

               S cieľom vymenovať jedného nového člena správnej rady EFSA Rada preskúmala zoznam predložený Komisiou na základe dokumentácie poskytnutej Komisiou a na základe stanovísk Európskeho parlamentu. Cieľom je zabezpečiť čo najvyššiu kompetentnosť, široký rozsah príslušných odborných schopností, napr. v oblasti riadenia a verejnej správy, a čo najširšie možné geografické rozmiestnenie v rámci Únie.

               (4)

               Článok 25 nariadenia (ES) č. 178/2002 vyžaduje, aby štyria členovia správnej rady EFSA pochádzali z organizácií zastupujúcich spotrebiteľské a iné záujmy v potravinovom reťazci. V súčasnosti toto kritérium spĺňajú už štyria členovia správnej rady,

         PRIJALA TOTO ROZHODNUTIE:
   Článok 1
   Za nového člena správnej rady Európskeho úradu pre bezpečnosť potravín na obdobie od 1. mája 2015 do 30. júna 2016 sa vymenúva:
   pán Michael WINTER.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 20. apríla 2015

            Za Radu

            predseda

         J. DŪKLAVS

      (1)  Ú. v. ES L 31, 1.2.2002, s. 1.


title: Rozhodnutie Komisie (EÚ) 2016/1610 zo 7. septembra 2016 o uverejnení odkazu s obmedzením na harmonizovanú normu EN 13383-1:2002 „Kameň na vodné stavby. Časť 1: Požiadavky“ v Úradnom vestníku Európskej únie v súlade s nariadením Európskeho parlamentu a Rady (EÚ) č. 305/2011 (Text s významom pre EHP)

text:
               8.9.2016

               SK

               Úradný vestník Európskej únie

               L 240/6

         ROZHODNUTIE KOMISIE (EÚ) 2016/1610
   zo 7. septembra 2016
   o uverejnení odkazu s obmedzením na harmonizovanú normu EN 13383-1:2002 „Kameň na vodné stavby. Časť 1: Požiadavky“ v Úradnom vestníku Európskej únie v súlade s nariadením Európskeho parlamentu a Rady (EÚ) č. 305/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (1), a najmä na jeho článok 18,
   keďže:

               (1)

               Podľa nariadenia (EÚ) č. 305/2011 majú harmonizované normy uvedené v článku 17 spĺňať požiadavky harmonizovaného systému stanovené v uvedenom nariadení alebo prostredníctvom neho.

               (2)

               Európsky výbor pre normalizáciu prijal v máji 2002 harmonizovanú normu EN 13383-1:2002 „Kameň na vodné stavby. Časť 1: Požiadavky“. Odkaz na túto normu bol následne uverejnený v Úradnom vestníku Európskej únie.

               (3)

               Cyprus 12. augusta 2015 predložil v súvislosti s harmonizovanou normou EN 13383-1:2002 formálnu námietku v súlade s článkom 18 nariadenia (EÚ) č. 305/2011. Formálna námietka sa zakladala na tom, že bod 5.2 tejto normy obsahuje prahovú úroveň pre jednu z podstatných vlastností – objemovú hmotnosť, ktorou sa stanovuje minimálna objemová hmotnosť predmetných výrobkov na 2,3 Mg/m3.

               (4)

               Podľa Cypru množstvá kameňa na vodné stavby vyťažené na Cypre, ktoré spĺňajú túto prahovú úroveň (uvedenú minimálnu objemovú hmotnosť), nestačia na uspokojenie dopytu po týchto výrobkoch. Cyperské orgány namiesto neho úspešne používali na realizáciu pobrežných ochranných diel počas niekoľkých desaťročí kameň na vodné stavby s menšou objemovou hmotnosťou, pričom to podľa nich nespôsobilo žiadne problémy z hľadiska trvanlivosti a/alebo so stabilitou.

               (5)

               Okrem toho zúčastnené orgány Európskeho výboru pre normalizáciu skonštatovali, že posúdenie trvanlivosti sa v norme EN 13383 dostatočne rieši inými skúškami trvanlivosti, bez toho, aby sa uplatňovala uvedená prahová úroveň pre objemovú hmotnosť.

               (6)

               Cyprus navyše zdôraznil, že odstránenie tejto prahovej úrovne už prešlo formálnym hlasovaním v Európskom výbore pre normalizáciu v súvislosti s vypracúvaním novej verzie EN 13383.

               (7)

               Objemová hmotnosť kameňa na vodné stavby má ako jedna z podstatných vlastností svoju úlohu pri spĺňaní základných požiadaviek na stavebné práce týkajúce sa konštrukcie pobrežných ochranných diel. Avšak vzorce na výpočet používané v tejto súvislosti zahŕňajú aj ďalšie faktory, konkrétne rozmery a veľkosť kameňa na vodné stavby, ktoré sa majú používať. Preukázalo sa, že rovnaké úrovne ochrany možno dosiahnuť aj s kameňom na vodné stavby s menšou objemovou hmotnosťou, ak sa to vykompenzuje použitím väčších kamenných blokov.

               (8)

               Na základe obsahu normy EN 13383-1:2002 a informácií, ktoré predložil Cyprus, ostatné členské štáty, Európsky výbor pre normalizáciu a priemyselné odvetvie, a po porade s výborom zriadeným podľa článku 64 nariadenia (EÚ) č. 305/2011, ako sa uvádza v článku 18 uvedeného nariadenia, sa všeobecne uznáva, že prahová úroveň pre objemovú hmotnosť stanovená v bode 5.2 danej normy by sa mohla vylúčiť z rozsahu pôsobnosti odkazu uverejneného v Úradnom vestníku Európskej únie.

               (9)

               Na základe všetkých týchto dôvodov prahová úroveň pre objemovú hmotnosť stanovená v bode 5.2 danej normy nie je nevyhnutná na splnenie požiadaviek stanovených v nariadení (EÚ) č. 305/2011 alebo prostredníctvom nariadenia (EÚ) č. 305/2011 pre danú harmonizovanú normu.

               (10)

               Odkaz na normu EN 13383-1:2002 by mal byť preto naďalej uverejnený v Úradnom vestníku Európskej únie, ale s obmedzením, ktorým sa prahová úroveň pre objemovú hmotnosť stanovená v bode 5.2 danej normy vylúči z rozsahu pôsobnosti odkazu,

         PRIJALA TOTO ROZHODNUTIE:
   Článok 1
   Odkaz na harmonizovanú normu EN 13383-1:2002 „Kameň na vodné stavby. Časť 1: Požiadavky“ sa uverejní v Úradnom vestníku Európskej únie s obmedzením. Týmto obmedzením sa z rozsahu pôsobnosti uverejneného odkazu vylučuje prahová úroveň pre objemovú hmotnosť uvedená v bode 5.2 tejto normy.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      V Bruseli 7. septembra 2016

            Za Komisiu

            predseda

         Jean-Claude JUNCKER

      (1)  Ú. v. EÚ L 88, 4.4.2011, s. 5.


title: Rozhodnutie výkonného výboru z 28. apríla 1999 o inštalačných výdavkoch na C.SIS (SCH/Com-ex (99)4)

text:
Dôležité právne oznámenie

|

41999D0004

Úradný vestník L 239 , 22/09/2000 S. 0454 - 0456

		Rozhodnutie výkonného výboruz 28. apríla 1999o inštalačných výdavkoch na C.SIS(SCH/Com-ex (99)4)VÝKONNÝ VÝBOR,so zreteľom na článok 132 Dohovoru, ktorým sa vykonáva Schengenská dohoda,so zreteľom na články 92 a 119 vyššie uvedeného dohovoru,berúc na vedomie a schvaľujúc dokument SCH/OR.SIS (99) 3 rev,ROZHODOL TAKTO:Nové výdavky pridané k inštalačnému rozpočtu C.SIS sa týmto schvaľujú a podiel prislúchajúci každému schengenskému štátu sa takto stáva splatným v súlade s písomným postupom podľa Hlavy II, č.2 Finančného nariadenia pre náklady inštalácie a prevádzky Schengenského informačného systému (C.SIS) (SCH/Com-ex (93) 16 rev 2 z 15. decembra 1997).V Luxemburgu 28. apríla 1999C. H. Schapperpredseda--------------------------------------------------SCH/OR.SIS (99) 3 RevVec:Viacročná tabuľka schválených inštalačných výdavkov C.SISSituácia k 31. decembru 1998V súlade s finančnými nariadeniami o nákladoch inštalácie a prevádzky C.SIS (SCH/Com-ex (93) 16 rev 2), predkladá francúzska delegácia na ďalšej strane tabuľku sumarizujúcu nové inštalačné výdavky C.SIS schválené ku koncu finančného roka 1998.Ako bolo požadované zasadaním riadiaceho výboru 14. januára 1999, číslo udávané v tomto dokumente za druhý štvrťrok nie je to isté ako číslo dané v druhej štvrťročnej správe (doc. SCH/OR.SIS (98) 118) tak, ako bolo schválené Centrálnou skupinou 8. septembra 1998.V skutočnosti tento dokument udával sumu vyčlenenú pre zmluvu na revíziu C.SIS, menovite 41 miliónov francúzskych frankov. Po podpísaní zmluvy s Atos-om, skutočná suma sa ukázala byť nižšia ako odhad, t. j. 38577191 FRF.Riadiaci výbor mohol vyúčtovať rozdiel nákladov revízie C.SIS k tretiemu a štvrtému štvrťroku pod rovnakou rozpočtovou kapitolou, bez prekročenia pôvodne schválenej sumy (41 miliónov francúzskych frankov).Tento podstatný rozdiel si vyžiadal zmenu tabuľky schválených výdavkov na rok 1998, bez čakania na publikovanie riadiacej správy C.SIS za rok 1998, ktorá uvedie podrobnosti skutočných výdavkov.Táto tabuľka má byť predložená výkonnému výboru na schválenie.Viacročná tabuľka schválených výdavkov inštalácie pre funkciu technickej podpory C.SIS k 31. decembru 1998Rozpis výdavkov | Suma vo francúzskych frankoch | Celkom |C.SIS IRozpočet schválený od 18.12.1991 (prvý rozpočet) do 31.12.1997 | 54628609 | |Medzisúčet | | 54628609 |Nové schválené výdavky:Výdavky schválené počas prvého štvrťroka 1998 | 662094 | |Výdavky schválené počas druhého štvrťroka 1998 | 39520727 | |Výdavky schválené počas tretieho štvrťroka 1998 | 1705332 | |Výdavky schválené počas štvrtého štvrťroka 1998 | 1734221 | |Medzisúčet | | 43622374 |C.SIS I celkom | | 98450983 |SIS IIRozpočet schválený do 31.12.1997 | 2400000 | |I. medzisúčet | | 2400000 |Nové schválené výdavky:Výdavky schválené počas prvého štvrťroka 1998 | 600000 | |Výdavky schválené počas druhého štvrťroka 1998 | 0 | |Výdavky schválené počas tretieho štvrťroka 1998 | 13000 | |Výdavky schválené počas štvrtého štvrťroka 1998 | 0 | |II. medzisúčet | | 613000 |SIS II celkom | | 3301300 |Záverečný súčet | | 101463983 |--------------------------------------------------


title: 2013/57/EÚ: Rozhodnutie Rady z  22. januára 2013 , ktorým sa vymenúva nemecký člen a nemecký náhradník Výboru regiónov

text:
               25.1.2013

               SK

               Úradný vestník Európskej únie

               L 22/19

         ROZHODNUTIE RADY
   z 22. januára 2013,
   ktorým sa vymenúva nemecký člen a nemecký náhradník Výboru regiónov
   (2013/57/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh nemeckej vlády,
   keďže:

               (1)

               Rada prijala 22. decembra 2009 a 18. januára 2010 rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána Niclasa HERBSTA sa uvoľnilo jedno miesto člena Výboru regiónov.

               (3)

               V dôsledku skončenia funkčného obdobia pána Rolfa FISCHERA sa uvoľnilo jedno miesto náhradníka,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za členku:

                           —

                           pani Regina POERSCH, Mitglied des Schleswig-Holsteinischen Landtags,

                     a

               b)

               za náhradníka:

                           —

                           pán Peter LEHNERT, Mitglied des Schleswig-Holsteinischen Landtags.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 22. januára 2013

            Za Radu

            predseda

         M. NOONAN

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.


title: Rozhodnutie Rady (EÚ) 2015/2437 zo 14. decembra 2015 o uzavretí v mene Európskej únie Dohody vo forme výmeny listov medzi Európskou úniou a Komisiou na ochranu tuniaka južného (CCSBT) o členstve Únie v rozšírenej komisii Dohovoru o ochrane tuniaka južného

text:
               23.12.2015

               SK

               Úradný vestník Európskej únie

               L 336/27

         ROZHODNUTIE RADY (EÚ) 2015/2437
   zo 14. decembra 2015
   o uzavretí v mene Európskej únie Dohody vo forme výmeny listov medzi Európskou úniou a Komisiou na ochranu tuniaka južného (CCSBT) o členstve Únie v rozšírenej komisii Dohovoru o ochrane tuniaka južného
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Únia je oprávnená prijímať v rámci spoločnej rybárskej politiky opatrenia na ochranu morských biologických zdrojov a uzatvárať dohody s tretími krajinami a medzinárodnými organizáciami.

               (2)

               Podľa rozhodnutia Rady 98/392/ES (2) je Únia zmluvnou stranou Dohovoru Organizácie Spojených národov o morskom práve z 10. decembra 1982. Na základe uvedeného dohovoru musia všetci členovia medzinárodného spoločenstva spolupracovať pri ochrane a riadení morských biologických zdrojov.

               (3)

               Podľa rozhodnutia Rady 98/414/ES (3) je Únia zmluvnou stranou Dohody o vykonávaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti.

               (4)

               Dňa 1. decembra 2009 Rada poverila Európsku komisiu, aby v mene Únie požiadala o zmenu Dohovoru o ochrane tuniaka južného (ďalej len „dohovor“) tak, aby sa Únia stala jeho zmluvnou stranou.

               (5)

               Keďže rokovania o zmene dohovoru sa neuzavreli, Komisia na ochranu tuniaka južného (CCSBT) na svojom 20. zasadnutí v októbri 2013 zmenila uznesenie o zriadení rozšírenej komisie na ochranu tuniaka južného (ďalej len „rozšírená komisia CCSBT“), aby sa umožnilo Únii stať sa členom rozšírenej komisie CCSBT prostredníctvom dohody vo forme výmeny listov.

               (6)

               Dňa 20. apríla 2015 Rada schválila podpis a predbežné vykonávanie Dohody vo forme výmeny listov medzi Európskou úniou a Komisiou na ochranu tuniaka južného (CCSBT) o členstve Únie v rozšírenej komisii Dohovoru o ochrane tuniaka južného (ďalej len „dohoda vo forme výmeny listov“).

               (7)

               Vzhľadom na to, že plavidlá, ktoré sa plavia pod vlajkami členských štátov Únie, lovia zdroje v oblasti výskytu tuniaka južného, je v záujme Únie, aby zohrávala účinnú úlohu pri vykonávaní dohovoru.

               (8)

               Členstvom v rozšírenej komisii CCSBT sa zároveň podporí jednotný prístup Únie týkajúci sa ochrany všetkých oceánskych zdrojov, pričom sa posilní jej záväzok dlhodobej ochrany a udržateľného využívania rybolovných zdrojov v celosvetovom meradle.

               (9)

               Dohoda vo forme výmeny listov by sa preto mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie uzatvára Dohoda vo forme výmena listov medzi Európskou úniou a Komisiou na ochranu tuniaka južného (CCSBT) o členstve Únie v rozšírenej komisii Dohovoru o ochrane tuniaka južného (4).
   Článok 2
   Týmto sa predseda Rady poveruje, aby určil osobu(-y) splnomocnenú(-é) uložiť v mene Únie schvaľovaciu listinu u výkonného tajomníka CCSBT v mene CCSBT v súlade s článkom 10 dohovoru.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 14. decembra 2015

            Za Radu

            predseda

         F. ETGEN

      (1)  Súhlas z 24. novembra 2015.

      (2)  Rozhodnutie Rady 98/392/ES z 23. marca 1998 o uzatvorení Dohovoru Organizácie Spojených národov z 10. decembra 1982 o morskom práve a Dohody z 28. júla 1994 o vykonávaní jeho časti XI Európskym spoločenstvom (Ú. v. ES L 179, 23.6.1998, s. 1).

      (3)  Rozhodnutie Rady 98/414/ES z 8. júna 1998 o ratifikácii Dohody o vykonávaní ustanovení Dohovoru Spojených národov o morskom práve z 10. decembra 1982 týkajúceho sa zachovania a riadenia násad rýb žijúcich na oboch stranách mora a násad veľmi sťahovavých rýb Európskym spoločenstvom (Ú. v. ES L 189, 3.7.1998, s. 14).

      (4)  Text dohody vo forme výmeny listov je uverejnený v Ú. v. EÚ L 234, 8.9.2015, s. 1, spolu s rozhodnutím o podpise.


title: 2013/93/EÚ: Rozhodnutie Rady zo 14. apríla 2011 o podpísaní v mene Európskej únie Regionálneho dohovoru o paneuro-stredomorských preferenčných pravidlách pôvodu

text:
               26.2.2013

               SK

               Úradný vestník Európskej únie

               L 54/1

         ROZHODNUTIE RADY
   zo 14. apríla 2011
   o podpísaní v mene Európskej únie Regionálneho dohovoru o paneuro-stredomorských preferenčných pravidlách pôvodu
   (2013/93/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Účelom Regionálneho dohovoru o paneuro-stredomorských preferenčných pravidlách pôvodu, ďalej len „dohovor“, je nahradiť protokoly o pravidlách pôvodu platné medzi krajinami paneuro-stredomorskej oblasti.

               (2)

               Účastníci procesu stabilizácie a pridruženia sa prostredníctvom dohovoru začlenili do paneuro-stredomorského systému kumulácie pôvodu.

               (3)

               Rada 26. novembra 2009 poverila Komisiu, aby otvorila rokovania o dohovore so štátmi EZVO, účastníkmi barcelonského procesu, účastníkmi procesu stabilizácie a pridruženia a Faerskými ostrovmi.

               (4)

               Znenie dohovoru schválili ministri obchodu Euromedu na konferencii 9. decembra 2009 v Bruseli.

               (5)

               Dohovor by sa mal podpísať a pripojené vyhlásenie by sa malo schváliť,

         PRIJALA TOTO ROZHODNUTIE:
   Článok 1
   Týmto sa v mene Európskej únie schvaľuje podpísanie Regionálneho dohovoru o paneuro-stredomorských preferenčných pravidlách pôvodu s výhradou uzavretia tohto dohovoru (1).
   Článok 2
   Vyhlásenie uvedené v prílohe k tomuto rozhodnutiu sa týmto schvaľuje v mene Európskej únie.
   Článok 3
   Predseda Rady sa týmto poveruje určiť osobu(-y) splnomocnenú(-é) podpísať dohovor v mene Európskej únie s výhradou jeho uzavretia a urobiť vyhlásenie uvedené v prílohe k tomuto rozhodnutiu.
   Článok 4
   Toto rozhodnutie nadobúda účinnosť v deň jeho prijatia.

      V Luxemburgu 14. apríla 2011

            Za Radu

            predseda

         FAZEKAS S.

      (1)  Text dohovoru sa uverejní spolu s rozhodnutím o jeho uzavretí.

      PRÍLOHA

         VYHLÁSENIE
         Európska únia vyhlasuje, že odkaz na Kosovo nepredurčuje pozíciu členských štátov Európskej únie, ani pozíciu Európskej Únie k postaveniu Kosova, ani právo členského štátu Európskej únie určiť svoje vzťahy s Kosovom.


title: Rozhodnutie Rady z  22. decembra 2009 , ktorým sa zrušuje rozhodnutie 2009/473/ES o uzavretí dohody vo forme výmeny listov o predbežnom vykonávaní Dohody o partnerstve v sektore rybolovu medzi Európskym spoločenstvom a Guinejskou republikou

text:
               29.12.2009

               SK

               Úradný vestník Európskej únie

               L 348/53

      ROZHODNUTIE RADY

   z 22. decembra 2009,
   ktorým sa zrušuje rozhodnutie 2009/473/ES o uzavretí dohody vo forme výmeny listov o predbežnom vykonávaní Dohody o partnerstve v sektore rybolovu medzi Európskym spoločenstvom a Guinejskou republikou
   (2009/1016/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 5 a 8,
   so zreteľom na návrh Komisie,
   keďže:

               (1)

               Protokol k Dohode o partnerstve v sektore rybolovu medzi Európskym spoločenstvom a Guinejskou republikou, ktorá bola parafovaná 20. decembra 2008, sa predbežne uplatňuje od 1. januára 2009 podľa dohody zmluvných strán vo forme výmeny listov, schválenej rozhodnutím 2009/473/ES (1), s výhradou uzavretia Dohody o partnerstve v sektore rybolovu medzi Európskym spoločenstvom a Guinejskou republikou.

               (2)

               Komisia sa v dôsledku tragických udalostí z 28. septembra 2009, keď vládne sily začali paľbu na protestujúci dav s následkom viac ako 150 mŕtvych, rozhodla návrh nariadenia Rady o uzavretí dohody o partnerstve v sektore rybolovu stiahnuť.

               (3)

               Je preto potrebné zrušiť rozhodnutie 2009/473/ES a čo najskôr v mene Európskej únie informovať Guinejskú republiku v súlade s článkom 25 ods. 2 Viedenského dohovoru o zmluvnom práve o ukončení tohto predbežného vykonávania,

         PRIJALA TOTO ROZHODNUTIE:
   Článok 1
   Rozhodnutie Rady 2009/473/ES o uzavretí dohody vo forme výmeny listov o predbežnom vykonávaní Dohody o partnerstve v sektore rybolovu medzi Európskym spoločenstvom a Guinejskou republikou sa zrušuje.
   Článok 2
   Predseda Rady sa oprávňuje, aby určil osoby splnomocnené oznámiť Guinejskej republike v súlade s článkom 25 ods. 2 Viedenského dohovoru o zmluvnom práve, že Európska únia už nemá v úmysle stať sa zmluvnou stranou Dohody o partnerstve v sektore rybolovu medzi Európskym spoločenstvom a Guinejskou republikou, ktorá bola parafovaná 20. decembra 2008. Toto oznámenie sa vykoná formou listu.
   Znenie listu je pripojené k tomuto rozhodnutiu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 22. decembra 2009

            Za Radu

            predseda

         A. CARLGREN

      (1)  Ú. v. EÚ L 156, 19.6.2009, s. 31.

      PRÍLOHA
      Vážený pane,
      s odkazom na protokol k Dohode o partnerstve v sektore rybolovu medzi Európskym spoločenstvom a Guinejskou republikou parafovanej 20. decembra 2008 o jej predbežnom vykonávaní, na ktorom sa Európske spoločenstvo a Guinejská republika dohodli prostredníctvom výmeny listov z 28. mája 2009:
      Európska únia týmto Guinejskej republike oznamuje, že v súlade s článkom 25 ods. 2 Viedenského dohovoru o zmluvnom práve už nemá v úmysle stať sa zmluvnou stranou uvedenej dohody o partnerstve v sektore rybolovu.
      Prijmite prosím, vážený pane, prejav mojej najhlbšej úcty.

            V mene Európskej únie


title: Rozhodnutie Európskeho parlamentu (EÚ) 2015/1700 z 29. apríla 2015 o účtovnej závierke spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2013

text:
               30.9.2015

               SK

               Úradný vestník Európskej únie

               L 255/391

      ROZHODNUTIE EURÓPSKEHO PARLAMENTU (EÚ) 2015/1700
      z 29. apríla 2015
      o účtovnej závierke spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2013,

                  —

                  so zreteľom na správu Dvora audítorov o overení ročnej účtovnej závierky spoločného podniku pre iniciatívu pre inovačné lieky za rozpočtový rok 2013 spolu s odpoveďami spoločného podniku (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória spoločnému podniku za plnenie rozpočtu za rozpočtový rok 2013 (05306/2015 – C8-0049/2015),

                  —

                  so zreteľom na článok 319 Zmluvy o fungovaní Európskej únii,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 209,

                  —

                  so zreteľom na nariadenie Rady (ES) č. 73/2008 z 20. decembra 2007, ktorým sa zakladá spoločný podnik pre vykonávanie spoločnej technologickej iniciatívy pre inovačné lieky (5),

                  —

                  so zreteľom na nariadenie Rady (EÚ) č. 557/2014 zo 6. mája 2014, ktorým sa zriaďuje spoločný podnik pre iniciatívu pre inovačné lieky 2 (6), a najmä na jeho článok 1 ods. 2 a článok 12,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (7),

                  —

                  so zreteľom na delegované nariadenie Komisie (EÚ) č. 110/2014 z 30. septembra 2013 o vzorovom nariadení o rozpočtových pravidlách pre subjekty verejno-súkromného partnerstva uvedené v článku 209 nariadenia Európskeho parlamentu a Rady (EÚ, Euratom) č. 966/2012 (8),

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0106/2015),

         1.

            schvaľuje účtovnú závierku spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2013;

         2.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, úradujúcemu výkonnému riaditeľovi spoločného podniku pre vykonávanie spoločnej technologickej iniciatívy pre inovačné lieky 2, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 452, 16.12.2014, s. 35.

         (2)  Ú. v. EÚ C 452, 16.12.2014, s. 36.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 298, 26.10.2012, s. 1.

         (5)  Ú. v. EÚ L 30, 4.2.2008, s. 38.

         (6)  Ú. v. EÚ L 169, 7.6.2014, s. 54.

         (7)  Ú. v. ES L 357, 31.12.2002, s. 72.

         (8)  Ú. v. EÚ L 38, 7.2.2014, s. 2.


title: Rozhodnutie Rady (EÚ, Euratom) 2017/663 z 3. apríla 2017, ktorým sa vymenúva člen Európskeho hospodárskeho a sociálneho výboru navrhnutý Švédskym kráľovstvom

text:
               7.4.2017

               SK

               Úradný vestník Európskej únie

               L 94/37

         ROZHODNUTIE RADY (EÚ, Euratom) 2017/663
   z 3. apríla 2017,
   ktorým sa vymenúva člen Európskeho hospodárskeho a sociálneho výboru navrhnutý Švédskym kráľovstvom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
   so zreteľom na návrh švédskej vlády,
   so zreteľom na stanovisko Európskej komisie,
   keďže:

               (1)

               Rada 18. septembra 2015 prijala rozhodnutie (EÚ, Euratom) 2015/1600 (1) a 1. októbra 2015 rozhodnutie (EÚ, Euratom) 2015/1790 (2), ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2015 do 20. septembra 2020.

               (2)

               V dôsledku skončenia funkčného obdobia pána Oskara WALLNERA sa uvoľnilo miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pani Imse SPRAGGOVÁ NILSSONOVÁ, Expert, National Council of Swedish Youth Organisations (LSU) sa týmto vymenúva za členku Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2020.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 3. apríla 2017

            Za Radu

            predseda

         R. GALDES

      (1)  Rozhodnutie Rady (EÚ, Euratom) 2015/1600 z 18. septembra 2015, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2015 do 20. septembra 2020 (Ú. v. EÚ L 248, 24.9.2015, s. 53).

      (2)  Rozhodnutie Rady (EÚ, Euratom) 2015/1790 z 1. októbra 2015, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2015 do 20. septembra 2020 (Ú. v. EÚ L 260, 7.10.2015, s. 23).


title: 2007/472/ES: Rozhodnutie Rady z  25. júna 2007 , ktorým sa mení a dopĺňa rozhodnutie výkonného výboru zriadeného Schengenským dohovorom z roku 1990, ktorým sa mení a dopĺňa finančné nariadenie v súvislosti s nákladmi na zriadenie a prevádzku technickej podpornej jednotky pre Schengenský informačný systém (C.SIS)

text:
               7.7.2007

               SK

               Úradný vestník Európskej únie

               L 179/50

      ROZHODNUTIE RADY

   z 25. júna 2007,
   ktorým sa mení a dopĺňa rozhodnutie výkonného výboru zriadeného Schengenským dohovorom z roku 1990, ktorým sa mení a dopĺňa finančné nariadenie v súvislosti s nákladmi na zriadenie a prevádzku technickej podpornej jednotky pre Schengenský informačný systém (C.SIS)
   (2007/472/ES)
   RADA EURÓPSKEJ ÚNIE,
   so zreteľom na článok 119 Dohovoru, ktorým sa vykonáva Schengenská dohoda zo 14. júna 1985 medzi vládami štátov hospodárskej únie Beneluxu, Spolkovou republikou Nemecko a Francúzskou republikou o postupnom zrušení kontrol na spoločných hraniciach (ďalej len „Schengenský dohovor z roku 1990“),
   keďže:

               (1)

               Článok 119 Schengenského dohovoru z roku 1990 ustanovuje, že náklady na zriadenie a prevádzku C.SIS, uvedenú v jeho článku 92 ods. 3, sú spoločne hradené zmluvnými stranami.

               (2)

               Finančné záväzky vyplývajúce zo zriadenia a prevádzky C.SIS upravuje osobitné finančné nariadenie prijaté rozhodnutím schengenského výkonného výboru z 15. decembra 1997 o zmene a doplnení finančného nariadenia o C.SIS (ďalej len „finančné nariadenie o C.SIS“).

               (3)

               Finančné nariadenie o C.SIS sa vzťahuje na Dánsko, Fínsko a Švédsko, ako aj na Island a Nórsko na základe rozhodnutia 2000/777/ES (1).

               (4)

               Nové členské štáty s výnimkou Cypru sa majú začleniť do Schengenského informačného systému prvej generácie (SIS 1+) ku dňu, ktorý stanoví Rada v súlade s článkom 3 ods. 2 Aktu o pristúpení z roku 2003 v rámci projektu SISone4ALL.

               (5)

               Od uvedeného dňa by sa tieto členské štáty mali zúčastňovať na finančnom nariadení o C.SIS.

               (6)

               Je opodstatnené, aby tieto členské štáty prispievali na náklady na C.SIS, ktoré sa vynaložili v minulosti. Keďže ale pristúpili k Európskej únii až v roku 2004, považuje sa primerané, aby na náklady vynaložené v minulosti v súvislosti so zriadením C.SIS prispievali od 1. januára 2005. Rovnako sa považuje za opodstatnené, aby na prevádzkové náklady vynaložené v minulosti prispievali od 1. januára 2007.

               (7)

               Pokiaľ ide o Island a Nórsko, toto rozhodnutie rozvíja ustanovenia schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis
                   (2), ktoré patria do oblasti uvedenej v článku 1 bode G rozhodnutia 1999/437/ES (3) o určitých vykonávacích predpisoch k tejto dohode.

               (8)

               Pokiaľ ide o Švajčiarsko, toto rozhodnutie rozvíja ustanovenia schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patrí do oblasti uvedenej v článku 1 bode G rozhodnutia 1999/437/ES v spojení s článkom 4 ods. 1 rozhodnutí 2004/849/ES (4) a 2004/860/ES (5).

               (9)

               Spojené kráľovstvo sa na tomto rozhodnutí zúčastňuje v súlade s článkom 5 Protokolu o integrácii schengenského acquis do rámca Európskej únie, ktorý je pripojený k Zmluve o Európskej únii a k Zmluve o založení Európskeho spoločenstva, a v súlade s článkom 8 ods. 2 rozhodnutia 2000/365/ES (6).

               (10)

               Írsko sa na tomto rozhodnutí zúčastňuje v súlade s článkom 5 Protokolu o integrácii schengenského acquis do rámca Európskej únie, ktorý je pripojený k Zmluve o Európskej únii a k Zmluve o založení Európskeho spoločenstva, a v súlade s článkom 6 ods. 2 rozhodnutia 2002/192/ES (7).

               (11)

               Pokiaľ ide o Cyperskú republiku, toto rozhodnutie rozvíja ustanovenie, ktoré vychádza zo schengenského acquis alebo s ním inak súvisí v zmysle článku 3 ods. 2 Aktu o pristúpení z roku 2003.

               (12)

               Toto rozhodnutie rozvíja ustanovenie, ktoré vychádza zo schengenského acquis alebo s ním inak súvisí v zmysle článku 4 ods. 2 Aktu o pristúpení z roku 2005,

         ROZHODLA TAKTO:
   Článok 1
   Táto zarážka sa dopĺňa do bodu 3 hlavy I finančného nariadenia o C.SIS:

               „—

               V prípade štátov, ktoré sa stali členmi Európskej únie v roku 2004, sa táto suma vypočíta len na základe nákladov vynaložených na zriadenie C.SIS od 1. januára 2005. Tieto členské štáty prispievajú aj na prevádzkové náklady C.SIS vynaložené od 1. januára 2007.“

         Článok 2
   Toto rozhodnutie nadobúda účinnosť dňom uverejnenia v Úradnom vestníku Európskej únie.

      V Luxemburgu 25. júna 2007

            Za Radu

            predsedníčka

         A. SCHAVAN

      (1)  Rozhodnutie Rady 2000/777/ES z 1. decembra 2000 o uplatňovaní schengenského acquis v Dánsku, Fínsku a vo Švédsku, ako aj na Islande a v Nórsku (Ú. v. ES L 309, 9.12.2000, s. 24).

      (2)  Ú. v. ES L 176, 10.7.1999, s. 36.

      (3)  Ú. v. ES L 176, 10.7.1999, s. 31.

      (4)  Rozhodnutie Rady 2004/849/ES z 25. októbra 2004 o podpise v mene Európskej únie a o predbežnom vykonávaní niektorých ustanovení Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 368, 15.12.2004, s. 26).

      (5)  Rozhodnutie Rady 2004/860/ES z 25. októbra 2004 o podpise v mene Európskeho spoločenstva a o predbežnom vykonávaní niektorých ustanovení Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 370, 17.12.2004, s. 78).

      (6)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (7)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).


title: 2013/419/EÚ: Rozhodnutie Európskeho parlamentu a Rady z  22. júla 2013 , ktorým sa mení Medziinštitucionálna dohoda zo 17. mája 2006 o rozpočtovej disciplíne a riadnom finančnom hospodárení, pokiaľ ide o viacročný finančný rámec, s cieľom zohľadniť požiadavky na výdavky vyplývajúce z pristúpenia Chorvátska k Európskej únii

text:
               3.8.2013

               SK

               Úradný vestník Európskej únie

               L 209/14

         ROZHODNUTIE EURÓPSKEHO PARLAMENTU A RADY
   z 22. júla 2013,
   ktorým sa mení Medziinštitucionálna dohoda zo 17. mája 2006 o rozpočtovej disciplíne a riadnom finančnom hospodárení, pokiaľ ide o viacročný finančný rámec, s cieľom zohľadniť požiadavky na výdavky vyplývajúce z pristúpenia Chorvátska k Európskej únii
   (2013/419/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Medziinštitucionálnu dohodu medzi Európskym parlamentom, Radou a Komisiou zo 17. mája 2006 o rozpočtovej disciplíne a riadnom finančnom hospodárení (1), a najmä na jej bod 29,
   so zreteľom na návrh Európskej komisie,
   keďže:

               (1)

               V Zmluve o pristúpení Chorvátskej republiky k Európskej únii (2) sa ustanovujú prechodné opatrenia v rozpočtovej oblasti.

               (2)

               Na konferencii o pristúpení, ktorá sa konala 30. júna 2011, boli potvrdené výsledky rokovaní, ktoré určili požiadavky na výdavky vyplývajúce z pristúpenia Chorvátska k Európskej únii 1. júla 2013.

               (3)

               Pristúpenie Chorvátska si vyžaduje úpravu viacročného finančného rámca na obdobie 2007 – 2013, pokiaľ ide o rok 2013, a zvýšenie stropov pre viazané rozpočtové prostriedky na rok 2013 celkovo o 603 miliónov EUR v bežných cenách rozdelených takto: 47 miliónov EUR pre podokruh 1a, 450 miliónov EUR pre podokruh 1b, 31 miliónov EUR pre podokruh 3b a 75 miliónov EUR pre okruh 6, pričom toto zvýšenie bude plne kompenzované znížením stropu pre viazané rozpočtové prostriedky na rok 2013 v rámci okruhu 5 v rovnakej výške.

               (4)

               Pristúpenie Chorvátska si takisto vyžaduje úpravu stropu pre platobné rozpočtové prostriedky na rok 2013, ktorý sa má zvýšiť o sumu 374 miliónov EUR v bežných cenách.

               (5)

               Finančný rámec pre Európsku úniu schválený v Medziinštitucionálnej dohode o rozpočtovej disciplíne a riadnom finančnom hospodárení by sa mal na obdobie medzi 1. júlom a 31. decembrom 2013 upraviť tak, aby sa do neho premietlo pristúpenie Chorvátska.

               (6)

               Príloha I k Medziinštitucionálnej dohode o rozpočtovej disciplíne a riadnom finančnom hospodárení by sa preto mala zodpovedajúcim spôsobom zmeniť (3),

         ROZHODLI TAKTO:
   Jediný článok
   Príloha I k Medziinštitucionálnej dohode o rozpočtovej disciplíne a riadnom finančnom hospodárení sa nahrádza prílohou k tomuto rozhodnutiu.

      V Bruseli 22. júla 2013

            Za Európsky parlament

            predseda

         M. SCHULZ

            Za Radu

            predseda

         L. LINKEVIČIUS

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 112, 24.4.2012, s. 10.

      (3)  Na tento účel sú hodnoty vyplývajúce z uvedenej dohody prepočítané do cien z roku 2004.

      PRÍLOHA

         FINANČNÝ RÁMEC NA OBDOBIE 2007 – 2013

                  (v miliónoch EUR – stále ceny z roku 2004)

                  Viazané rozpočtové prostriedky

                  2007

                  2008

                  2009

                  2010

                  2011

                  2012

                  2013

                  Spolu na roky 2007 – 2013

                              1.

                              Trvalo udržateľný rast

                     50 865

                     53 262

                     55 879

                     56 435

                     55 693

                     57 708

                     59 111

                     388 953

                              1a.

                              Konkurencieschopnosť pre rast a zamestnanosť

                  8 404

                  9 595

                  12 018

                  12 580

                  11 306

                  12 677

                  13 112

                  79 692

                              1b.

                              Súdržnosť pre rast a zamestnanosť

                  42 461

                  43 667

                  43 861

                  43 855

                  44 387

                  45 031

                  45 999

                  309 261

                              2.

                              Ochrana a riadenie prírodných zdrojov

                     51 962

                     54 685

                     51 023

                     53 238

                     52 136

                     51 901

                     51 284

                     366 229

                  z toho: výdavky súvisiace s trhom a priame platby

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                              3.

                              Občianstvo, sloboda, bezpečnosť a spravodlivosť

                     1 199

                     1 258

                     1 375

                     1 503

                     1 645

                     1 797

                     2 014

                     10 791

                              3a.

                              Sloboda, bezpečnosť a spravodlivosť

                  600

                  690

                  785

                  910

                  1 050

                  1 200

                  1 390

                  6 625

                              3b.

                              Občianstvo

                  599

                  568

                  590

                  593

                  595

                  597

                  624

                  4 166

                              4.

                              EÚ ako globálny aktér

                     6 199

                     6 469

                     6 739

                     7 009

                     7 339

                     7 679

                     8 029

                     49 463

                              5.

                              Administratíva
                               (1)

                     6 633

                     6 818

                     6 816

                     6 999

                     7 044

                     7 274

                     7 106

                     48 690

                              6.

                              Kompenzácie

                     419

                     191

                     190

                     0

                     0

                     0

                     63

                     863

                  Viazané rozpočtové prostriedky spolu

                  117 277

                  122 683

                  122 022

                  125 184

                  123 857

                  126 359

                  127 607

                  864 989

                  ako % HND

                  1,08 %

                  1,09 %

                  1,06 %

                  1,06 %

                  1,03 %

                  1,03 %

                  1,01 %

                  1,05 %

                  Platobné rozpočtové prostriedky spolu

                  115 142

                  119 805

                  109 091

                  119 245

                  116 394

                  120 649

                  120 731

                  821 057

                  ako % HND

                  1,06 %

                  1,06 %

                  0,95 %

                  1,01 %

                  0,97 %

                  0,98 %

                  0,96 %

                  1,00 %

                  Disponibilná rezerva

                  0,18 %

                  0,18 %

                  0,29 %

                  0,22 %

                  0,26 %

                  0,25 %

                  0,27 %

                  0,23 %

                  Strop pre vlastné zdroje ako % HND

                  1,24 %

                  1,24 %

                  1,24 %

                  1,23 %

                  1,23 %

                  1,23 %

                  1,23 %

                  1,23 %

         (1)  Výdavky na dôchodky zahrnuté v rámci stropu tohto okruhu sú vypočítané netto bez príspevkov zamestnancov do príslušného systému v rámci limitu 500 miliónov EUR v cenách z roku 2004 na obdobie rokov 2007 – 2013.


title: Rozhodnutie Rady zo 14. októbra 1996 o uzatvorení protokolu k Dohode vo forme výmeny listov medzi Európskym hospodárskym spoločenstvom a Andorrským kniežatstvom v dôsledku pristúpenia Rakúskej republiky, Fínskej republiky a Švédskeho kráľovstva k Európskej únii

text:
Dôležité právne oznámenie

|

31996D0612

Úradný vestník L 271 , 24/10/1996 S. 0038 - 0038

		Rozhodnutie Radyzo 14. októbra 1996o uzatvorení protokolu k Dohode vo forme výmeny listov medzi Európskym hospodárskym spoločenstvom a Andorrským kniežatstvom v dôsledku pristúpenia Rakúskej republiky, Fínskej republiky a Švédskeho kráľovstva k Európskej únii(96/612/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na články 99 a 113 v súvislosti s druhou vetou ods. 2 článku 228 a prvou zarážkou ods. 3 článku 228 tejto Zmluvy,so zreteľom na návrh Komisie [1],so zreteľom na stanovisko Európskeho parlamentu [2],keďže je nutné schváliť protokol k Dohode vo forme výmeny listov medzi Európskym hospodárskym spoločenstvom a Andorrským kniežatstvom v dôsledku pristúpenia Rakúskej republiky, Fínskej republiky a Švédskeho kráľovstva k Európskej únii [3],ROZHODLA TAKTO:Článok 1Protokol k Dohode vo forme výmeny listov medzi Európskym hospodárskym spoločenstvom a Andorrským kniežatstvom v dôsledku pristúpenia Rakúskej republiky, Fínskej republiky a Švédskeho kráľovstva k Európskej únii sa za Európske spoločenstvo schvaľuje.Text protokolu je pripojený k tomuto rozhodnutiu.Článok 2Predseda Rady menom spoločenstva vykoná oznámenie stanovené v článku 5 protokolu [4].V Luxemburgu 14. októbra 1996Za RadupredsedaR. Quinn[1] Ú. v. ES C 88, 25.3.1996, s. 1.[2] Stanovisko zo dňa 19. júla 1996 (zatiaľ neuverejnené v úradnom vestníku).[3] Ú. v. ES L 347, 31.12.1990, s. 14.[4] Generálny sekretariát Rady uverení dátum vstupu uvedeného protokolu do platnosti v Úradnom vestníku Európskych spoločenstiev.--------------------------------------------------